ET Euroopa Liidu Teataja C 401/26

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 53 lõike 2 teise lõiguga

(2017/C 401/12)

Euroopa Komisjon kiitis heaks käesoleva väikese muudatuse komisjoni delegeeritud määruse (EL) nr 664/2014 (1) artikli 6 lõike 2 kolmanda lõigu mõistes.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„CIPOLLA BIANCA DI MARGHERITA“

ELi nr: PGI-IT-01231-AM01 – 4.8.2017

KPN ( ) KGT ( X ) KPN ( )

1. Taotlejate rühm ja õigustatud huvi

Consorzio di valorizzazione e tutela della Cipolla bianca di Margherita IGP Via Ronzino, n. 4 76016 Margherita di Savoia (BT) ITALIA Tel +39 0883654882 Faks +39 0883657784 E-post: info@consorziocipollabiancamargheritaigp.it

Ühendusel Consorzio di valorizzazione e tutela della Cipolla bianca di Margherita IGP on seadusekohane õigus esitada muutmistaotlus vastavalt põllumajandus-, toiduainete- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☒ Toote kirjeldus — ☐ Päritolutõend — ☐ Tootmismeetod — ☐ Seos piirkonnaga — ☐ Märgistus — ☒ Muu [Pakendamine]

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(e)d

Toote kirjeldus

— Tootespetsifikaadi artiklit 2 „Lahustuvate kuivainete sisaldus: 6,4–9,2 mg toorkaalu 100 grammi kohta“

— ja koonddokumendi punkti 3.2 „Lahustuvate kuivainete sisaldus: 6,4–9,2 mg toorkaalu 100 grammi kohta“

on muudetud järgmiselt:

„Lahustuvate kuivainete sisaldus: 6,4–9,2 Brixi kraadi.“

Muudatuse eesmärk on parandada lahustuvate kuivainete sisalduse näitaja mõõtmisühiku puhul täheldatud topeltviga: tootespetsifikaadis osutatud mõõtühik (mg/100 g) on eksitav ning tootespetsifikaadis ja koonddokumendis osutatud näitajad ei ole omavahel vastavuses. Kuna lahustuvate kuivainete sisaldust väljendatakse tavaliselt Brixi kraadides, tuleks tootespetsifikaati vastavalt muuta.

Muu

Pakendamine

— Tootespetsifikaadi artikli 5 ja koonddokumendi punkti 3.5

lauset:

„Toodet võib pakendada 10 kg või 5 kg kaupa kasti, 0,5 kg või 1 kg kaupa võrku, 1 kg kaupa karpi või põimida mitmesuguse kaaluga palmikusse, milles on vähemalt viis sibulat“

on muudetud järgmiselt:

„Eri tootekaaluga toodet võib pakendada võrgus, karbis ja kastis, samuti võib seda põimida vähemalt kolme sibulat sisaldavasse palmikusse.“

Tootespetsifikaadis iga pakendamisviisi puhul ette nähtud kaalunõuded on välja jäetud. Muudatusega püütakse jätta tootjatele vabamad käed kaubanduslike vajaduste täitmisel.

Vähendatud on ka igas palmikus olevate sibulate arvu. Nagu eelmised, nii vastab ka see muudatus hulgikaubanduse ühe suurenevale vajadusele pakendada tooteid väiksemate kogustena.

KOONDDOKUMENT

„CIPOLLA BIANCA DI MARGHERITA“

ELi nr: PGI-IT-01231-AM01 – 4.8.2017

KPN ( ) KGT ( X )

1. Nimetus(ed)

„Cipolla bianca di Margherita“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Nimetus „Cipolla bianca di Margherita“ hõlmab hariliku sibula Allium cepa L. kohalikku sorti, mida kasvatatakse määratletud piirkonnas. Tegemist on värske tootega, millele on iseloomulikud valged, mahedad ja suure suhkrusisaldusega mugulad. Vastavalt tootmisajale võib eristada nelja kohalikku ökotüüpi: ’Marzaiola’ või ’Aprilatica’, ’Maggiaiola’, ’Giugniese’, ’Lugliatica’.

Täpsemalt on ökotüüpidel järgmised iseloomulikud omadused:

— ’Marzaiola’ või ’Aprilatica’ – varajane sort (saaki koristatakse alates märtsi keskpaigast), mugul on otstest lapik;

— ’Maggiaiola’ – pisut hilisem sort (saaki koristatakse mais), mugul ei ole nii lapik kui eelmistel sortidel;

— ’Giugniese’ ja ’Lugliatica’ – hilisemad sordid (saaki koristatakse alates juunist kuni juuli keskpaigani), mugulad on ümarama kujuga.

Saagi koristamisel peavad toote mõõdetavad näitajad olema järgmised:

— lahustuvate kuivainete sisaldus: 6,4–9,2 Brixi kraadi;

— kuivainesisaldus: 6,2–8,9 g toorkaalu 100 grammi kohta;

— suurus: vähemalt 20 mm, kuid mitte suurem kui 100 mm;

— füüsikalised omadused: valge värvus

— maitse: magus ja mahlakas. Redutseerivate suhkrute kogusisaldus peab olema vähemalt 3,8 g toorkaalu 100 grammi kohta;

— konsistents: õrn ja krõmpsuv.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik toote „Cipolla bianca di Margherita“ tootmise etapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pakendamine peab toimuma vahetult pärast saagi koristamist punktis 4 määratletud piirkonnas ja ümberpakkimine väljaspool geograafilist piirkonda ei ole lubatud kuna transportimine ja toote ülemäärane käitlemine võib pakendamata toodet füüsiliselt kahjustada (muljumisjäljed, vigastused). Kahjustused soodustavad hallitusseente arengut ja mugula konsistentsi muutumist ning põhjustavad toote „Cipolla bianca di Margherita“ kvaliteedi halvenemist.

Eri tootekaaluga toodet võib pakendada võrgus, karbis ja kastis, samuti võib seda põimida vähemalt kolme sibulat sisaldavasse palmikusse.

3.6. Sellise toote märgistamise erieeskirjad, millele registreeritud nimetus viitab

Pakenditel peab olema märge „Cipolla bianca di Margherita“ IGP (kaitstud geograafiline tähis), toote logo ja Euroopa Liidu KGT-tunnus. Pakendile tuleb märkida ka tootja ja pakendaja nimi, ärinimi ja aadress.

Keelatud on lisada kirjeldusi, mis ei ole spetsifikaadiga selgesõnaliselt ette nähtud.

Samas on lubatud kasutada nimesid, ärinimesid ja kaubanimesid, tingimusel et need ei eksita tarbijat.

4. Geograafilise piirkonna täpne määratlus

„Cipolla bianca di Margherita“ tootmispiirkond asub Aadria mere rannikul ning hõlmab lõunast põhja poole liikudes järgmisi haldusüksusi (kommuunid):

— Margherita di Savoia,

— Zapponeta ja

— Manfredonia.

5. Seos geograafilise piirkonnaga

Kaitstud geograafilise tähisega toote „Cipolla bianca di Margherita“ tootmispiirkonna mullad on enamasti liivased ilma tugeva aluspinnaseta, need on naabruses asuvate mereluidete liivaga täidetud endised sooldunud märgalad. Kuna põhjavesi asub maapinnale väga lähedal, ei pea köögivilja kastma.

Läänes asuvad soolased märgalad ja põhjas asuv Gargano neem kujundavad piirkonnale iseloomuliku kliima, mis erineb nii Puglia piirkonna kui ka naabruses asuvate omavalitsuste tavapärasest kliimast. „[…] Kliima on väga kuiv, peaaegu stepiline, seda iseloomustab väga kuum suvi ja väga pehme talv. Kliimal on teatavad troopikalähiste alade kliimale iseloomulikud jooned […]. Vahemere piirkonnas võib sarnaseid kliimatingimusi täheldada Aafrika ja Aasia rannikul Surti poolsaare ja Tel Avivi linna vahel.“ (BONIFICA, 1993. M. CALDARA, D. CAPOLONGO, C. DAPOTE, L. PENNETTA).

Toote „Cipolla bianca di Margherita“ ökotüüpid on piirkonna pinnasega väga hästi kohanenud ja kogu tootmispotentsiaal, nii kvaliteedi ja tootlikkuse osas, saavutatakse ainult tootmispiirkonnas. Kohanemisele eripäraste mullastikutingimustega osutab ka taimede juurestik, mis suudab kaevuda sügavale liivasesse pinnasesse. Tootmispiirkonnas on püütud kasvatada ka muid sibulasorte või hübriide, kuid tulemused on olnud väga kesised.

Toote „Cipolla bianca di Margherita“ ainulaadsed omadused on tingitud kohalike talunike poolt sajandite jooksul välja valitud paljundusmaterjali geneetilistest eriomadustest ja piirkonna mullastiku eripärast.

Järgnevalt on kirjeldatud toote kõige olulisemaid omadusi, mida toodi esile Università degli Studi di Foggia koostatud uuringus, milles võrreldi toodet „Cipolla bianca di Margherita“ valge sibula muude sortidega, mida kasvatatakse väljaspool punktis 4 nimetatud geograafilist piirkonda:

— kuivaine- ja lahustuvate kuivainete sisaldus on vähene, mistõttu on toode krõmpsuv ja väga mahlane;

— toode ei ole kibe;

— tootes on rohkesti redutseerivaid suhkruid ning organoleptilisel hindamisel tunnistati toode muudest uuringusse kaasatud genotüüpidest magusamaks;

— võrreldes muude piirkondadega valmib saak varem.

Kuna tootmispiirkonna liivane pinnas on pehme, kasvavad sibulad takistuseta ning nende kuju on ökotüübile tüüpiline ja ilma deformatsioonideta. Rohelise sibulakaelaga sibulate osakaal on väike, sest kasvatustehnoloogia kohaselt istutatakse sibul käsitsi sellisele sügavusele, mis soodustab valge värvuse tekkimist kogu tootel.

Rannikuala talvised ja kevadised ilmastikutingimused on eriti mahedad ning liivane pinnas soojeneb kiiresti, seepärast on saagikoristus muude piirkondadega võrreldes varajane.

Liivane pinnas ja pinnalähedane põhjavee tase võimaldavad reguleerida taime veepuudust nii, et taim ei kasvaks liiga suureks ja selle kuivainesisaldus oleks väike.

Toote söödav osa areneb kuivas pinnasekihis ning liivane pinnas moodustab loodusliku kaitsekihi, hoides toote haigustest vaba.

Eespool osutatud eripärased organoleptilised omadused ei esine väljaspool tootmispiirkonda. Seda kinnitas ka Università degli Studi di Foggia poolt 2012. aasta juulis tehtud kvaliteediuuring, millest nähtus, et võrreldes muude valgete sibulatega, on toote „Cipolla bianca di Margherita“ genotüübil selgelt eristatavad organoleptilised omadused.

Viide spetsifikaadi avaldamisele

[Viitemääruse artikli 6 lõike 1 teine lõik]

Taotluse esitanud asutus on algatanud riikliku vastuväidete esitamise menetluse, avaldades kaitstud geograafilise tähise „Cipolla bianca di Margherita“ muutmise ettepaneku 11. märtsi 2017. aasta Itaalia Vabariigi Teatajas nr 59.

Tootespetsifikaadi täielik tekst on avaldatud veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

ning

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP e IGP“ („KPNi või KGTga tooted“) (ekraani ülemises paremas osas), seejärel linki „Prodotti DOP, IGP e STG“ („KPNi, KGT või GTTga tooted“) (ekraani vasakus ääres) ja lõpuks „Disciplinari di Produzione all’esame dell’UE“ („ELile hindamiseks esitatud spetsifikaadid“).

(1) ELT L 179, 19.6.2014, lk 17.

(2) ELT L 343, 14.12.2012, lk 1.